<classify> WAZIRI Mkuu, Kassim Majaliwa amepokea ripoti ya uchunguzi wa ajali ya kivuko cha Mv Nyerere kutoka kwa kamati iliyoundwa na serikali kwa ajili ya kuchunguza ajali hiyo.Alipokea ripoti hiyo jana kutoka kwa Mwenyekiti wa Kamati hiyo, Mkuu wa Majeshi ya Ulinzi mstaafu, Jenerali George Waitara, kwenye makazi ya Waziri Mkuu, jijini Dar es Salaam.Baada ya kupokea ripoti hiyo, alitumia fursa hiyo kuishukuru kamati hiyo kwa niaba ya Rais John Magufuli, kwa kazi kubwa waliyoifanya ambayo imethibitisha umakini wao. Pia aliipongeza kamati hiyo kwa namna walivyotumia muda wao vizuri kwa kufanya kazi hiyo na kutoa mapendekezo kwa serikali juu ya mambo waliyoyabaini.Nimepokea taarifa kwa niaba ya serikali, serikali itafanya mapitio ya taarifa yote na viambatanisho vyake na itapitia kwa kina mapendekezo mliyoyatoa ambayo yote yatafanyiwa kazi, alisema.Waziri Mkuu aliongeza kuwa serikali inaamini mambo yote yaliyosheheni katika taarifa hiyo ni yale ambayo Watanzania wanasubiri kuona yakifanyiwa kazi. Mv Nyerere ilipinduka na kuzama Septemba 20, mwaka huu, katika ziwa Victoria ambapo Watanzania zaidi ya 200 walipoteza maisha na wengine zaidi ya 40 waliokolewa.Septemba 24, mwaka huu, Waziri Mkuu alitangaza kamati ya kuchunguza ajali ya kivuko cha Mv Nyerere yenye wajumbe saba ambayo iliyoongozwa na Jenerali mstaafu Waitara.Akitangaza majina hayo kwenye kijiji cha Bwisya katika kisiwa cha Ukara, wilayani Ukerewe, mkoani Mwanza, Waziri Mkuu alisema wajumbe hao wanapaswa kuikamilisha kazi hiyo ndani ya mwezi mmoja.Aliwataja wajumbe wengine ni aliyekuwa Mbunge wa Ukerewe, Joseph Mkundi, Mhandisi Marcelina Magesa, Wakili Julius Kalolo na Katibu Mkuu wa Umoja wa Wanawake Tanzania UWT, Queen Mlozi. Wengine ni SACP Camillus Wambura na Mkurugenzi Msaidizi wa Idara ya Uratibu Maafa katika Ofisi ya Waziri Mkuu  <topic>: KITAIFA 